Turistik yoʻllanma (vaucher)ning namunaviy shaklini tasdiqlash toʻgʻrisida
(resolution, 2019-03-26)

Oʻzbekiston Respublikasi “Turizm toʻgʻrisida”gi Qonunining 13-moddasiga muvofiq Oʻzbekiston Respublikasi Turizmni rivojlantirish davlat qoʻmitasi qaror qiladi: 1. Turistik yoʻllanma (vaucher)ning namunaviy shakli ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. 1. Turistik yoʻllanma (vaucher) (bundan buyon matnda vaucher deb yuritiladi) belgilangan tartibda roʻyxatga olingan va turistik xizmatlar koʻrsatish bilan bogʻliq faoliyatni amalga oshirish uchun litsenziyasi boʻlgan korxonalar, muassasalar, tashkilotlar (bundan buyon matnda turistik faoliyat subyekti deb yuritiladi) tomonidan turistga (turistlar guruhiga) beriladi. 2. Vaucherda quyidagi maʼlumotlar koʻrsatiladi: a) Turistik yo`llanma (voucher) — turistik faoliyat subyekti tomonidan yuritiladigan reyestrga muvofiq beriladigan vaucherning tartib raqami; b) Tashkilot nomi (company name) — Oʻzbekiston Respublikasi hududida turizm xizmatlarini koʻrsatuvchi turistik faoliyat subyektining nomi; v) Litsenziya (licence) — turistik faoliyat subyektiga turistik faoliyatni amalga oshirish uchun berilgan litsenziyaning raqami va sanasi; g) Tashkilot rekvizitlari (company requisites) — turistik faoliyat subyekti toʻgʻrisidagi maʼlumotlar (manzili, aloqa maʼlumotlari va boshqalar); d) Sotuv boʻyicha agent (sales agent) — turistik xizmatlar turizm agentligi tomonidan koʻrsatilganda turizm agentligi toʻgʻrisida maʼlumotlar koʻrsatiladi; e) Tel/ — aloqa raqami, turist tomonidan turistik faoliyat subyekti yoki turizm agentligi bilan bogʻlanish mumkin boʻlgan telefon raqami; j) Yakka tartibda (individual) — vaucherda koʻzda tutilgan xizmat yakka turistga koʻrsatiladigan holatda belgilanadi; z) Guruh (group) — vaucherda koʻzda tutilgan xizmat turistlar guruhiga koʻrsatiladigan holatda belgilanadi; i) Xizmat koʼrsatuvchi tashkilot (service is provided by) — turistga (turistlar guruhiga) vaucherda koʻzda tutilgan xizmatni koʻrsatuvchi tadbirkorlik subyektining nomi; k) Turist ismi/Guruh nomi (tourist name/group name) — turistning familiyasi, ismi, otasining ismi yoki turistlar guruhining nomi. Turistlar guruhining nomi guruh sardori familiyasi bilan va turistlar soni koʻrsatilgan holda shakllantiriladi; l) Mamlakat (country) — turist (turistlar guruhi) doimiy istiqomat qiluvchi davlat nomi. Turistlar guruhi turli davlatlarda istiqomat qiladigan hollarda turistlar guruhining asosiy qismi istiqomat qiladigan davlat nomi koʻrsatiladi; m) Turistlarning umumiy soni (total quantity of tourists) — vaucher boʻyicha xizmat koʻrsatiladigan turistlarning umumiy soni; n) Kelish sanasi (date of arrival) — turistga (turistlar guruhiga) vaucher boʻyicha xizmat koʻrsatish boshlangan sana (kun-oy-yil); o) Ketish sanasi (date of departure) — turistga (turistlar guruhiga) vaucher boʻyicha xizmat koʻrsatish tugatilgan sana (kun-oy-yil); p) Boʻlish kunlar soni (duration of stay) — turistning (turistlar guruhining) Oʻzbekiston Respublikasida boʻlish kunlarining umumiy soni; r) Koʻrsatiladigan xizmatlar roʻyxati (list of services to be provided) — vaucher boʻyicha koʻrsatiladigan xizmatlar roʻyxati (joylashtirish, ovqatlanish, transport, ekskursiya va boshqalar); s) Izoh (notes) — izoh (xizmat koʻrsatish shartlari); t) Berilgan vaqti (date of issue) — vaucher berilgan sana; u) Imzo (signature) — turistik faoliyat subyektining rahbari yoki imzo qoʻyish huquqiga ega boʻlgan boshqa vakolatli shaxsning imzosi. 3. Vaucher turistik faoliyat subyekti hamda turist (turistlar guruhi) tomonidan turistik xizmatlar koʻrsatish boʻyicha tuzilgan shartnomaning asosiy qismi hisoblanadi. 4. Vaucher qoʻlda (tushunarli yozuvda) yoki kompyuter texnikasidan foydalangan holda turistga (turistlar guruhiga) oʻzbek yoki ingliz tilida rasmiylashtirilib beriladi. 5. Toʻldirilgan vaucher turistik faoliyat subyekti rahbari yoki imzo qoʻyish huquqiga ega boʻlgan boshqa vakolatli shaxs tomonidan imzolanib turistga (turistlar guruhiga) taqdim qilinadi. 6. Rasmiylashtirilgan vaucherga tuzatishlar kiritilishiga yoʻl qoʻyilmaydi. Tuzatish kiritilgan vaucher haqiqiy emas deb hisoblanadi. Vaucherga oʻzgartirish kiritish faqat turist (turistlar guruhi) va xizmat koʻrsatuvchi tashkilot roziligi bilan amalga oshiriladi. 7. Turist xizmat koʻrsatish joyiga yetib kelgach, unga berilgan vaucherni xizmat koʻrsatuvchi tashkilotga topshiradi. 8. Turistik faoliyat subyekti oʻzi tomonidan berilgan vauchyerlarning reyestrini yuritadi. 9. Vaucherning toʻgʻri toʻldirilishiga turistik faoliyat subyekti rahbari yoki imzo qoʻyish huquqiga ega boʻlgan boshqa vakolatli shaxs javobgar hisoblanadi.